Papersnake/gushiwen huggingface dataset:
立仗马
张宪（元代）

照夜玉狻猊，霜毛铁凿蹄。
春风金络脑，小雨锦障泥。
御驾驰天上，军封受海西。
日供三品料，缄口不闻嘶。
闲步西湖
易士达（宋代）

西湖风景绝繁华，两岸荷香十万家。
除却孤山林处士，后来谁肯种梅花。
踏歌
佚名（宋代）

带雪。向南枝，一朵江梅坼。许多时、甚处收香白。占千葩百卉、先春色。拟莹洁。正广寒宫殿人窥隔。销魂处、画角数声彻。暗香浮动黄昏月。最潇洒处最奇绝。孤标迥、不与群芳列。吟赏竟连宵，痛饮无休歇。输有心牧童偷折。
桂子次韵赠阮甥
洪咨夔（宋代）

一树青青桂子荣，广寒宫殿玉为楹。不知天上何年堕，故使人间有种生。

风影碎摇签帙爽，露华倒洗笔头清。寸田更与加培埴，收取天香染姓名。
徐灵晖挽词
赵师秀（宋代）

在生贫不害，早丧可嗟吁。
天下黄金有，人间好句无。
魂应湘水去，名与浪仙俱。
平日惟耽茗，坟前种几株。
怀连上旧居
孟宾于（唐代）

闲思连上景难齐，树绕仙乡路绕溪。明月夜舟渔父唱，

春风平绕鹧鸪啼。城边寄信归云外，花下倾杯到日西。

更忆海阳垂钓侣，昔年相遇草萋萋。
抚古
晁说之（宋代）

抚古论今百感生，兴亡异世实同情。
鬼神能告广陵散，才智无如大厦倾。
天御日躔归故国，江潮淮浦谩新城。
论都不及百世事，谁为君王致太平。
宴桃源
米友仁（宋代）

蝶梦初回栩栩。柳岸几声莺语。萍末起微风，山外一川烟雨。凝顾。凝顾。人在玉壶深处。
次夜予宿湖南梦龄犹在别业再和前韵寄之 其二
王十朋（宋代）

一襟秋色已凄然，云水初空眼界田。那更萧萧风雨夜，弟兄分影隔湖眠。
沁园春
王云焕（宋代）

四十君王，三百载间，兴亡一家。叹幕府峰高，生涯社燕，胭脂井暗，富贵飞花。山骨呈羞，江声带恨，磨尽英雄岁月赊。君知否，是枋头灞上，著数全差。

倚空长剑吁嗟。奈争战年来似乱麻。但苍陵古冢，白杨啼鴂，荒园废沼，青草鸣蛙。旋盖东南，风涛天堑，难比兴亡隙地些。休凝伫，望长安路杳，夕照愁鸦。
题全州砻岩
胡寅（宋代）

盖山限华夷，夷水不得出。涧壑相奋撞，竟朽此山骨。

想其初洞达，借势有神物。臂开青石壁，黤黮乌龙窟。

奔流成长溪，岩洞寒突兀。秉烛千步游，怪景才彷佛。

华发结乳顶，空翠谁扫拂。石田耕未熟，石鼓响不没。

灵仙眇羽化，古庙凛纡郁。我来庚伏初，弄水解缨绂。

清甘流渴肺，妙听含钟律。两腋御泠然，回首叹飘忽。
吴宁极惠和閒居五诗复用韵为谢
刘诜（元代）

嗜澹务坟素，端居世机绝。微风被崇梢，撩乱书几叶。

山家晨烟薄，日晏远春歇。庭寒掩馀蕙，剥啄谢过谒。

幽怀忽浩然，高咏脱音节。
贺新郎
佚名（宋代）

瑞气重闽宇。小春馀、璇霜避暖，敛威青女。一点阳和锺英气，崧岳今朝诞甫。正两荚、尚留蓂舞。应想宁川称寿处，听金笼、放鸽儿童语。愿千岁，祝慈父。
君家自有安民谱。袖良规、时宽辔策，夜闲桴鼓。直赖汀南为保障，无复鼪鼯啸聚。果峻秩、升朝褒叙。治最行将书第一，去思碑、拟颂歌明府。飞诏趣，缀鸳鹭。
挟弹林下
宋祁（宋代）

挟柘行吟涉庾园，鹊林惊绕果林寒。
幕中病客殊真侠，虚费游童逐弹丸。
颂石头和尚草庵歌 其二十七
释印肃（宋代）

休作解，众妙玄玄无管带。文殊仗剑逼如来，五百声闻心豁解。
正月十五日月湾偕胡茂元来访别后用月湾韵寄
徐瑞（宋代）

敲门惊怪有此客，清似金茎秋露盘。
名骥已超千里疾，老松甘卧故山寒。
共商今古须致极，远朔风骚不作难。
从此频频相料理，案头苜蓿对兰干。
同杨遵道出京本欲作诗而吟咏久废恐取道襄阳吊古遗迹遵道有作不能多继也先以诗谢之
陈渊（宋代）

经年不作诗，意到无好语。强欲理短绠，颓井暗尘土。

夫子贤达流，奔逸不受圉。风流梦鳣后，清德逼而祖。

文章守家法，骚雅到前古。屈宋或交绥，曹刘真臭乳。

而我独何人，词格本寒苦。枯肠费搜搅，况复久不吐。

胡为谬见假，亦使郊继愈。无乃缘葭莩，遂与哙等伍。

此行过襄阳，倒指不旬数。庞公亦安之，孟子不可睹。

声名向千载，石刻馀羊杜。山川空形胜，耆旧一仰俯。

终当吊遗迹，尊酒酹江浒。恐君成感慨，严韵傥见侮。

作诗谢不能，亦以丐斤斧。
雁汊东守风四首
陈造（宋代）

枉渚八日留，池口百里近。
东风翻白波，寸步不容进。
如许天吴怒，颇讶地轴震。
崩腾雪山飞，胆掉老眼晖。
岂似佐豪吟，更觉苏宿疢。
还家可指日，去意复小靳。
遣体泰山重，瞢敢诿忠信。
流坎随所遇，迟速吾不问。
温泉
强至（宋代）

壮观悲凉旧迹存，莲花泉暖至今温。
行人莫罪无情水，一笑华清是祸源。
奉使契丹二十八首其二十八筠州圣祖殿诗
苏辙（宋代）

如日在天，靡国不临。
筠虽小邦，其有不歆。
东庑西向，谁昔营之。
民昏不知，神以不怀。
过北流县八里游勾漏观留五绝句 其二
李纲（宋代）

葛翁求令为丹砂，今我来从海上槎。秪恐山灵嫌俗驾，未容归客卧烟霞。
秋怀三十六首
邵雍（宋代）

寒露缀衰草，凄风摇晚林。
鸟声上复下，天气晴还阴。
节改一时事，人怀千古心。
谁云子期死，举世无知音。
偈颂三十首
释印肃（宋代）

化藏经语，结般若因，
度有缘众。一卷一千，
共亦不共，才出头来，
便得受用。此经无价，
拟议不中。除非自肯，
破尘了梦。见佛不空，
塔成无缝。半偈舍身，
古今尊重。劫火不烧，
魔不能动。佛祖皆宗，
天龙普供。万莫放过，
千亿珍重。
邵园行
马汝骥（明代）

君不见汉家八叶神灵主，继世承平身好武。
夸胡罢猎长杨宫，广苑还开上林土。
上林奢丽帝城东，刺号新庄锦绣丛。
连袤虽无百里大，嵲<山截>亦有三山崇。
雄模远势跨京阙，万户千门通日月。
松阁平临北斗回，莲池倒映西山没。
周流一水锦帆扬，瑶草琼花夹岸长。
蛟龙昼舞丹青洞，翡翠春巢金玉堂。
天子八銮时不御，匹马奔驰欻风雾。
回旌驻跸人岂知，伐鼓撞钟日云暮。
五营万骑罗九旒，扫除阁道云霄游。
近侍谁陪柏梁宴，将军独拜富平侯。
哀歌少壮秋风起，北伐南征心未已。
雷驱火卫出三边，虎骤龙腾归万里。
自从七宝弃人间，桂楫兰桡那复攀。
鼎湖只挽遗弓泣，银海难从赐剑还。
一朝天地成翻掌，七贵上书要上赏。
丁傅帡幪肺腑深，金张园沼恩波广。
寂寞长思万乘临，龙文赤日转销沉。
翠亭想像团华盖，彩仗虚无排碧岑。
四海为家元不异，泰山之封七十二。
意气峥嵘父老嗟，年光变化儿童戏。
登临此地莫悲哀，请看昔日黄金台。
千金骏骨葬何处，满目荒丘迷草莱。
开元宫
黄溍（元代）

谁使藏舟一夕移，红楼翠幕未全非。
曾闻帝子乘鸾去，疑有仙人化鹤归。
烟径月明瑶草歇，石坛露冷碧桃稀。
赤栏桥畔多时立，闲看杨花作雪飞。
再和二首
刘克庄（宋代）

荥阳相昔独当朝，曾忝弓旌第一招。
无力不能救房琯，有书安敢托洪乔。
如闻徒步轻千驷，未觉堂厨胜一瓢。
邓禹封侯子陵钓，君看二者孰风标。
独秀山侍宴应教
邝露（明代）

瑶水星妃集凤墀，兔园曾为促芳词。芙蓉露冷淹吴质，云梦天寒从景差。

兰版夜飞明月盖，桂丛秋赋小山枝。霓裳若倚当年袖，谁按清平调独迟。
别张朝升太学
陈崇德（明代）

朝发金陵道，暮泛龙江潮。驰心在桑梓，宁辞归路遥。

送客星初散，离人酒半消。秋风起天末，秋月明通宵。

俯仰吟怀壮，逸兴何飘飘。念子青云器，高谈见风标。

况历贤关久，薰陶非一朝。兹行趋觐省，拜庆乐陶陶。

明当奋鹏翼，九万看扶摇。
题如梦堂壁
范成大（宋代）

勃姑午啼唤雨，鹎鵊晓啭留春。
片云不载归梦，两鬓全供客尘。
谢洁斋惠炉瓶
马廷鸾（宋代）

午梦惊残拨白灰，满盘云篆拂轻煤。
金猊对舞轮囷吐，曾挹天香鼻观来。
曹娥庙
释宝昙（宋代）

我初不作婆娑梦，子亦能知波险无。
风卷潮来壮魂在，行人酾酒湿庭梧。
壬戌诞日四首并得三字 其四
林熙春（明代）

出山逐队愧双南，结驷何来枉过谭。太史文章秦复汉，宗人品望青于蓝。

救时自许贞乎一，匡主相期道者三。天地风尘公等在，老臣何计可抽簪。
次罗机宜韵
项安世（宋代）

不识田何易，空然愧项生。
学文经子厚，评品得锺嵘。
内省无他技，谁欺有隽声。
后来资汲引，因见古人情。
星岩二十景 其十一 紫洞禅房
郭棐（明代）

紫云仙洞记曾来，看竹寻幽首重回。笑问老僧禅定处，临风吾忆郁孤台。
罗畴老所藏李伯时画马图二首 其一 蕃马
李纲（宋代）

边人牧马如牧羊，群族散置初无伤。妙哉龙眠笔有眼，作此冀北才而臧。

素纨盈尺十二匹，骨相毛物皆非常。青骢紫燕五色满，骍骐骝骆骃骊黄。

旁行侧睨复回顾，矫首奋鬣嘶风霜。背驰正立尽变态，意气磊落如腾骧。

想当盘礴初运思，工与造物争毫芒。此中念虑讵可熟，至言发药诚难忘。

从此绝笔不画马，但写妙相依圆光。斯人于今又黄土，斯画可宝宜珍藏。
题豪家故池
吴融（唐代）

岁久无泉引，春来仰雨流。萍枯黏朽槛，沙浅露沉舟。

照影人何在，持竿客寄游。翛然兴废外，回首谢眠鸥。
古香亭
黄敏求（宋代）

鹅黄雪缀碧瑶枝，占断风高露下时。
吏散予方有公事，嚼花斟酒古香诗。
系乐府十二首。欸乃曲
元结（唐代）

谁能听欸乃，欸乃感人情。不恨湘波深，不怨湘水清。

所嗟岂敢道，空羡江月明。昔闻扣断舟，引钓歌此声。

始歌悲风起，歌竟愁云生。遗曲今何在，逸为渔父行。
次韵谢张德粹主簿
晁公溯（宋代）

久知经籍总皆通，万卷纵横在腹中。
占雨正当求管辂，藏冰更欲问申丰。
每惭列爵来分土，未办通商与惠工。
君自还家歌乐职，大碑深刻示无穷。
登郓州溪堂
黄庶（宋代）

仁智模来物状亲，登临宜入古图身。
惯看韩老诗中景，树色泉声似故人。
读南华外篇述以四言十五章 其七 天运
郭之奇（明代）

天运地处，孰居无事。日月推行，雨风披吹。此皆自然，万一无二。

古皇顺之，九雒呈瑞。乐奏咸池，仁满天地。流光其声，蛰虫起寐。

始闻若惊，终闻若醉。使世兼忘，不言所利。此虽帝德，犹全道秘。

失德而仁，失仁而义。南行望北，冥山远眦。刍狗再陈，蘧庐久寄。

三五之法，同矜于治。橘柚柤梨，皆人所嗜。人之不同，与时日异。

周服衣猿，猿必尽弃。学施矉里，里必深避。推舟于陆，百手徒瘁。

天门弗开，四方易位。民亲乃离，盗杀转炽。相姬师孔，未易民志。

道本无名，名则公器。多求愈惑，私取亦忌。六经陈迹，干戈反詈。

神龙渊嘿，白鹢交视。乌鹊孺鱼，传沬相遗。细要化螟，有弟兄泪。

凡今之人，恶知古意。谁息谁消，其民总劓。举世无席，先王独睡。
女冠子 秋雨
杜贵墀（清代）

乱云低泻，向晚路迷荒野。重阳期近，酿成一种，别样时光，满城难画。

渔蓑应未卸，让汝蕨肥鲈美，钓竿闲挂。傍孤舟、冷敲篷背，谁把菊樽同话。

阑干曾倚梧桐下。和萧萧残叶，暗逗鸳鸯瓦。冥漾今夜。

便梦魂来觅，难驱征马。料偎灯帘罅。听到那边庭院，五更初打。

怕隔窗蝉鬓，一声声里，湿将罗帕。
一犁春雨图
何异（宋代）

负郭先畴二顷余，饱看雨后著耕夫。
软红尘里家山梦，却就君家阅画图。
偈颂一百五十首
释心月（宋代）

二千年前，灵山付嘱品。
二千年后，吴地流通分。
仙掌
陈普（宋代）

丹崖翠壁尽仙梯，不用囊中大药资。
成道无过是无欲，仙灵分晓示诸斯。
春原
李瓒（明代）

林樾□初协，村原泥正融。香芜连野碧，冶杏过墙红。

塞雁归天末，巴莺出谷中。春光浓若酒，欢赏兴何穷。
古溪亭为卢师陈进士题
郑岳（明代）

皛皛湖光净，分流到石庄。鸟归山色暝，风度雨声凉。

秋水茱萸沜，烟萝华子冈。小诗供日课，幽兴一何长。
枉凝眉
曹雪芹（清代）

一个是阆苑仙葩，一个是美玉无瑕。
若说没奇缘，今生偏又遇着他；
若说有奇缘，如何心事终虚化？
一个枉自嗟呀，一个空劳牵挂。
一个是水中月，一个是镜中花。
想眼中能有多少泪珠儿，怎禁得秋流到冬尽，春流到夏！
慈圣光献太皇后挽词二首
陈襄（宋代）

庆寿蟠桃晓雾昏，忽闻笳鼓咽都门。
宫闱有范遗文母，社稷无忧付圣孙。
四海心丧同祖妣，一封手诏易陵园。
君王孝感凌穹昊，未尽东朝欲报恩。
水调歌头
赵彦端（宋代）

山色望中好，□□□□清。连峰叠巘极目，高下与云平。玉洞叠叠何处。|<玉清洞在溪水中>|。隐映一溪烟树。倒影碧波□。唤起骖鸾客，丹灶夜光横。

□霞卷，风露滴，月华明。佳人为我、垂手凄怨理秦筝。千载虹桥新路。依约幔亭歌舞。一醉话浮生。但得尊盈酒，莫问世间名。
送程公明
李新（宋代）

青草山头一万家，那分下泽有龙蛇。
不知明日都门客，肯与东风缓颊牙。
石蒙恩召还以病留滞度岁赋此诗道别呈诸同官
李石（宋代）

三驰旌聘合翻然，万里君恩荷记怜。
肯许老饕同守岁，且因春酒介新年。
风传鹢首五湖浪，雪涨蟆颐一脉泉。
他日堂中元佑脚，只堪诵说学苏仙。
自上灶过陶山
陆游（宋代）

宿雨初收见夕阳，纵横流水入陂塘。
蚕家忌客门门闭，茶户供官处处忙。
绿树村边停醉帽，紫藤架底倚胡床。
不因萧散遗尘事，那觉人间白日长。
友人南游不回因而有寄
于武陵（唐代）

相思春树绿，千里亦依依。鄠杜月频满，潇湘人未归。

桂花风半落，烟草蝶双飞。一别无消息，水南车迹稀。
处世
戴复古（宋代）

风波境界立身难，处世规模要放宽。
万事尽从忙里错，一心须向静中安。
路当平处经行稳，人有常情耐久看。
直到始终无悔吝，旁生枝叶便多端。
飞云顶
白玉蟾（宋代）

飞云顶上阁阑干，夜半南溟出玉盘。
捲起水帘三百尺，松风吹度铁桥寒。
溪亭春日
吴泳（宋代）

春事无边著语难，得逢佳处辄停骖。
河豚渐美夸梅十，芳草如屏说柳三。
小歆和诗防跌宕，浅杯斟酒怕沉酣。
买山那得青钱在，只欲花间结小庵。
衰柳
薛季宣（宋代）

秋草池塘夹黄缬，莫烟淡淡蒙新月。拟将攀取赠行人，脱叶枯条不堪折。
水急船行颇迟
郑清之（宋代）

湖流湍驶欲下濑，舟人挽牵如蹶张。
空令百丈重牛首，如何万斛浮龙骧。
进寸退尺天未定，暮四朝三风作强。
迟明樯乌幸西望，看取快箭激修房。
林间书意
陆游（宋代）

三三两两市船回，水际柴门尚未开。
垂绿笋梢风正恶，弄黄梅子雨初来。
红螺杯小倾花露，紫玉池深贮麝煤。
领取林间闲富贵，向来误计伴邹枚。
八声甘州 舟次垂虹寄玄洲许道民
张雨（元代）

柳洲冰未浣柰春寒，仙风引归槎。渺云岑天末，烟江雨外，犹认渔家。

独酌瓦瓯篷底，谁与饭胡麻。疑听松风响，水宿蒹葭。

天上春愁鹤发，许一庵闲地，坏衲双髽。笑清狂无赖，痼疾是烟霞。

念葛洪、移居辛苦，甚左郎、容易问丹砂。凭传语、空山流水，深护桃花。
分得长安此去欲何依七韵送俞子宜 其四
黄衷（明代）

飞走各有营，久客念岁序。不见官道槐，兔目忽满树。

入门当何时，幸借食前箸。送君漓水长，予亦从此去。
次黎东山凤栖别墅韵 其一
许有壬（元代）

风漪翠舞躬耕稻，云锦红酣手种花。策杖寻君迷不得，有书声处是君家。
和王乐道烘虱
王安石（宋代）

秋暑汗流如炙輠，敝衣湿蒸尘垢涴。
施施众虱当此时，择肉甘於虎狼饿。
咀啮侵肤未云已，爬搔次骨终无那。
时时对客辄自扪，千百所除才几个。
皮毛得气强复活，爪甲流丹真暂破。
未能汤休取一空，且以火攻令少挫。
踞炉炽炭已不暇，对龟张衣诚未过。
飘零乍若蛾赴灯，惊扰端如蚁施磨。
欲殴百恶死焦灼，肯贷一凶生弃播。
已观细黠无所容，未放老奸终不堕。
然脐郿坞患溢世，焚宝鹿台身易货。
冢中燎入化秦尸，池上焮随迁莽坐。
彼皆势极就烟埃，况汝命轻俟涕唾。
逃藏坏絮尚欲索，埋没死灰谁复课。
熏心得祸尔莫悔，烂额收功吾可贺。
犹残众虮恨未除，自计宁能久安卧。
重游彰化
林宝镛（清代）

乐耕门外夕阳天，花木成畦景色妍。出水虾蟆浮绿背，荷花满沼叶田田。
题海右陈人集
田同之（清代）

水部风流忆昔闻，还山春事许谁分。平原岭下遗芳佩，十卦斋头剩夕曛。

曾是虞山高品第，却教德水让清芬。一编今日耽吟赏，想像当时孤岳云。
灵隐寺
卢元辅（唐代）

长松晋家树，绝顶客儿亭。
再赋戏元美
李正民（宋代）

绵绵千载亢华宗，大栋高甍辟广宫。柳径乍穿迷去路，桃蹊初过面春风。

闲居不羡潘常侍，投辖当如陈孟公。竹外梅花犹可折，莫教碧玉髻鬟空。
至日欢喜口号
洪咨夔（宋代）

太平宝庆第三年，万乘初郊大报天。
恰应汉家辛已日，八觚泰峙立甘泉。
送高时旭还闽
郑珞（明代）

祖帐连芳树，征帆挂夕曛。乡心闽海月，客梦楚江云。

候馆鸡声早，平芜雁影分。悬知霄汉上，早晚荐雄文。
椒山先生祠
王恪（明代）

风节容城仰，斜阳凭轼时。疏成十罪定，狱借二王辞。

大鸟前朝墓，披鳞异代祠。病中虚拜荐，钦挹起馀思。
皇帝冬至御大庆殿举第二盏酒奏嘉禾之曲
王珪（宋代）

太平之符，昭发众瑞。
爰有嘉禾，异龙合穗。
大田如云，既获既刈。
野人愉愉，不亦有岁。
送湖南运判张朝散
华镇（宋代）

幽野葽含秀，周朝麦荐新。祇园才浴像，嵩岳复凝神。

鹊印天休裔，书林世贵人。江山分秀气，圭璧粉天真。

三箧传遗绪，前筹起逸尘。人间欣得瑞，席上蔼为珍。

平步游英彀，长驱历要津。星轺聊按指，元鼎伫经纶。

熊梦祥占日，斑衣色养辰。云鹏方万里，海鹤本千春。
送昭礼还金陵四首
赵蕃（宋代）

上饶去金陵，道里何其邈。
俱为江东郡，各在天一角。
君行宁知远，我住若有缚。
何以见相思，书来不嫌数。
听琴 其一
白玉蟾（宋代）

十指生秋水，数声弹夕阳。不知君此曲，曾断几人肠。
满江红 时雪快晴，苗民攻宣，未克，往来郡
舒＊（元代）

，视而不问，欢时事之靡宁，哀生民之涂炭，因赋此曲，兼东邑令郭文盾天也多情，巧幻出、天河寒水。多态度、悠悠＊＊，轻黏窗纸。万里岂无祥瑞应，四方已在饥寒里。把溪山、好处纵模糊，须臾耳。江海阔，风尘起。狐兔狡，鹰＊耻。假蛮夷威柄，侵渔而已。诸老忠良皆柱石，九重仁圣真天子。待明朝、晴霁看青山，清如洗。
谢王炳之惠石香鼎
黄庭坚（宋代）

薰炉宜小寝，鼎制琢晴岚。
香润云生础，烟明虹贯岩。
法从空处起，人向鼻头参。
一炷听秋雨，何时许对谈。
桃花寺八景以题为韵 其四 坐霄汉
弘历（清代）

虚窗纳万景，揽结供吟翰。写雾出我楹，归云入我幔。

触目契静悟，妙偈无全半。却爱考功诗，开襟坐霄汉。
贺新郎（又有实告以九月二十七日者，因和叶少蕴缕字韵并寄）
陈亮（宋代）

昵昵骈头语。笑黄花、重阳去也，不成分数。倾国容华随时换，依旧清歌妙舞。苦未冷、都无星暑。恰好良辰花共酒，斗尊前、见在阳台女。朝共暮，定何许。

蓼红徙倚明汀渚。正萧萧、迎风夹岸，淡烟微雨。笃耨龙涎烧未也，好向儿家祝取。是有分、分工须与。以色事人能几好，愿衾稠、无缝休离阻。心一片，丝千缕。
题明轩
华镇（宋代）

两楹开处面纯离，题作明轩得事宜。计利已居人会地，征商还是日中时。

平持刀尺无心用，高倚权衡莫我欺。达识主人元有大，谁知细故亦无遗。
题何靖山人隐居二首
文同（宋代）

锦屏山下何夫子，铁带麻衣真古人。
苦学诗来偷鬓老，乐为儒后却家贫。
酒中酌月江村夜，琴上弹风鹤寺春。
君已归寻旧闲味，肯骑肥马入红尘。
述怀
王镃（宋代）

心如冰静已无波，劫世虚言莫问他。
老眼易昏书字大，醉言难谨忤人多。
山厨烟火烧红叶，水国衣裳制绿簑。
浊富清贫分两路，高眠不管吏徵科。
偈颂一一二首 其七十一
释清远（宋代）

鼓声才动，法义已周。大众上来，寻光而至。山野高提祖印，诸人共息狐疑。

直须倒岳倾湫，切莫寻枝摘叶。
陈天予喜拙者得谢作诗相庆次韵以报来辱
吴芾（宋代）

一自同簪獬豸冠，几经离合几悲欢。
荷君终始于人厚，知我疏悲涉世难。
闻道休官能自适，惠在贻问更相宽。
交游耐久如君少，松柏方能保岁寒。
春云出岫图
宋褧（元代）

石根腾起气如饙，擘絮成衣布置匀。态度不须空蔼蔼，东皋愁杀耦耕人。
次宋省斋木犀二首
杨公远（宋代）

西风生桂子，香色总关情。
篱菊宜交友，山礬可弟兄。
惯承秋露重，独占楚天清。
对此须吟句，呼童索管城。
赠明脉萧信叔
文天祥（宋代）

枚乘擅七发，郭玉明四难。
微言起沈痼，此道今漫漫。
云何东海生，而乃绪真要。
砉然以神遇，契彼镜经妙。
我欲炊雕胡，俯凿菊水泉。
寿彼方舆人，六气何由諐。
泊扬子江岸
卢纶（唐代）

山映南徐暮，千帆入古津。鱼惊出浦火，月照渡江人。

清镜催双鬓，沧波寄一身。空怜莎草色，长接故园春。
壬辰三月二十一日读李翰林墓铭云以任侠为事
王令（宋代）

嗟吾为颛蒙，木朴无所思。
成童始就学，数岁通书诗。
十五尚意始，自待固不卑。
尝为富贵易，有如涂上泥。
苟意欲自进，足至则履之。
二十忽自笑，学乃谋寒饥。
倘富贵是致，其亦垄断为。
虽曰为学难，我易易则宜。
墙篱号障塞，犹可钻隙窥。
岂此圣人道，苦勉不及期。
反覆私自念，已急犹惧迟。
思而或有得，行之固不疑。
跛以见圣贤，不及犹可随。
道远志所毕，矣驱亦忘疲。
逮兹五十年，财若穿铜鎚。
柄执似可役，持用宁无施。
何意甚困踬，不及庸常儿。
多病骨出露，薄食筋力羸。
鼠饱昼睡穴，鸡飞暮乘埘。
世既鸡鼠俦，宜吾安穷奇。
和陶诗六首 和归田园
王阮（宋代）

皇天亦爱我，生我匡庐山。勉承父母志，功名期少年。

既无取日手，远去穷虞渊。又无谋生才，广有负郭田。

富贵两不谐，胡为乎世间。眷言敷原居，宛在瀑布前。

野旷易得月，谷虚常带烟。行歌紫芝曲，醉上香炉巅。

念此百年身，有此足以闲。若乃不决去，使彼山悽然。
秦穆公
王十朋（宋代）

秦穆平生善用兵，孟明三败始功成。后人不识兵家势，异议纷从胜负生。
度清霄（五首）
张继先（宋代）

一更一点一更初。城门半掩行人疏。茅庵潇洒一事无。孤灯相对光清虚。蒲团安稳身不拘。跏趺大坐心如如。月轮微出天东隅。空中露出无名珠。
和柳子玉官舍十首 其二 思山斋
黄庶（宋代）

吴儿心著吴山深，终南满目不自慰。有时蝉蜕书几边，梦到五湖千里外。
再次春雪韵 其二
李正民（宋代）

万壑铺平练，千岩锁翠微。车能翻缟带，尘不化缁衣。

撼树桄榔满，张图蛱蝶飞。敲门传诗卷，此曲郢中稀。
筑墙谣 其三
连佳樗（清代）

墙下有壕，壕深及水。水潺潺，壕无址，风雨忽来，墙入壕底。

风耶雨耶，戕我生者汝耶？
登第后画师以冠裳写真戏题
李南金（宋代）

落魄江湖十二年，布衫阔袖裹风烟。
如今各样新装束，典却清狂卖却颠。
钓台 其二
李廌（宋代）

山东太白谪仙人，笔捲天河气拂云。百代公卿嘲哂遍，清溪石上想严君。
风入松 其一 西湖戏作
侯寘（宋代）

少年心醉杜韦娘。曾格外疏狂。锦笺预约西湖上，共幽深、竹院松窗。

愁夜黛眉颦翠，惜归罗帕分香。

重来一梦觉黄粱。空烟水微茫。如今眼底无姚魏，记旧游、凝伫凄凉。

入扇柳风残酒，点衣花雨斜阳。
哀蛩吟
汪广洋（明代）

西风院落无人语，白露泠泠滴秋宇。
仰见月明河汉高，咿轧哀蛩弄机杼。
咿轧咿轧机杼鸣，绮窗飞度玉梭轻。
同声合奏思无限，万绪千端织不成。
芳兰夕气浮金井，宝鸭沉烟翠衿冷。
荡子从军去不归，妾身抱恨愁孤影。
此时此夜闻此声，更长梦短难为情。
银缸暗击玉钗碎，锦瑟斜移金雁横。
金雁斜横飞不起，漫索余音满人耳。
梨云化作阳台梦，家书望绝湘江鲤。
湘江水流东复深，荡子不归劳妾心。
故将鲛人万斛泪，写入哀蛩肠断吟。
杂怨
毛直方（宋代）

花开能夜合，草发解宜男。
对花今有恨，见草祗应惭。
五老峰
王十朋（宋代）

投老山林兴已浓，庐山欣与老人逢。定须容我来同老，五老峰边更有峰。
送陈明府赴淮南
韩翃（唐代）

年华近逼清明，落日微风送行。黄鸟绵蛮芳树，

紫骝躞蹀东城。花间一杯促膝，烟外千里含情。

应渡淮南信宿，诸侯拥旆相迎。
先君处士哀诗
董纪（明代）

呼儿床下语丁宁，犹记当时历历听。天上已回阊阖梦，人间不见少微星。

家藏手泽遗书在，地发神光瘗剑灵。述作为无韩柳辈，三年未勒墓中铭。
早睡
苏辙（宋代）

老人如婴儿，起晏睡常早。
粗毡薄絮被，孤枕自媚好。
倒床作龟息，逡巡辄复觉。
隔门灯火明，仿佛闻语笑。
杯棬相劝酬，往往见讥诮。
披衣坐跏趺，衰老当自了。
室空窗亦虚，半夜明月到。
老卢下种法，从古无此妙。
根生花辄开，得者自不少。
要须海底行，更问药山老。
张守唱和红字韵诗八首
刘子翚（宋代）

漂流今海角，胡骑忽秋风。
旧隐怀空翠，征途厌软红。
时平犹卷仕，力小况从戎。
欲遣愁城破，须论酒子功。
奉和幸大荐福寺应制
刘宪（唐代）

地灵传景福，天驾俨钩陈。佳哉藩邸旧，赫矣梵宫新。

香塔鱼山藩，禅堂雁水滨。珠幡映白日，镜殿写青春。

甚欢延故吏，大觉拯生人。幸承歌颂末，长奉属车尘。
好事近·梅雨快晴风
韩淲（宋代）

梅雨快晴风，苔竹定翻新箨。相望得寻幽调，把陈言都略。大江望去更飞云，心事共回薄。彷佛散庵佳处，一声声猿鹤。
喜雨三首呈景仁侍郎兼献在尹宣徽
司马光（宋代）

麦田正尘坌，桑径忽滂沱。
比屋起相告，荷锄行且歌。
园林半扃锁，车马绝经过。
大尹爱民物，何妨喜更多。
南浦 题吴枚庵《慢香词》
刘嗣绾（清代）

金荃旧谱，有新声、一卷叠珑玲。界出乌丝小字，随意写云屏。

拟把红牙低唱，向筵前、拍了又重停。借名香炷就，碧窗影里，消受客灯青。

回首吟坛销歇，剩年时、春恨记星星。直待千帆过尽，细数旧旗亭。

残月晓风何处，甚天涯、词客各飘零。怕高楼一带，潇湘归雁，有人听。
西山桐十咏·桐阴
陈翥（宋代）

枝软自相交，叶荣更分茂。
所得成清阴，仍宜当白昼。
荫疑翠帟展，翳若繁云覆。
日午密影叠，风摇碎花漏。
冷不蔽空井，高堪在庭甃。
吾木闲野人，受乐忘茕疚。
亭亭类张盖，翼翼如层构。
月夕独裴回，犹思一重复。
山行
方岳（宋代）

老子浮沉田里间，犊车辕许野人攀。
饮中仙去东西玉，行处不传大小山。
天且莫教三月尽，我今无负一生閒。
春寒正惬牛衣暖，富贵从渠昼锦还。
别池阳所居
罗隐（唐代）

黄尘初起此留连，火耨刀耕六七年。雨夜老农伤水旱，

雪晴渔父共舟船。已悲世乱身须去，肯愧途危迹屡迁。

却是九华山有意，列行相送到江边。
秋兴四首 其一
方一夔（宋代）

坐卧足清幽，何须定远侯。一檐霜竹月，四壁夜虫秋。

酒不推辞醉，诗能断送愁。可怜江令老，万里返南州。
夜雨
程珌（宋代）

玄机粗透古人胸，每说匡来晚未工。
珍重芭蕉前夜雨，为傅消息到墙东。
芗林五十咏·连辉观
杨万里（宋代）

极目斜阳树，乘风落月梁。
更和山与水，并作一秋光。
秋日杂咏六首
韩元吉（宋代）

客少无尘语，官閒省吏文。
醉眠千嶂日，危会一窗云。
酒户时通籍，诗坛渐策勋。
平生不龟手，郢客浑挥斤。
陈传朋和余梅花旧作余再赋此
孙应时（宋代）

肌肤冰雪定何神，不用灵犀自避尘。
一笑未妨如独夜，百花谁敢斩先春。
孤山诗侣须君复，吴市仙踪只子真。
此外纷纷莫相污，风姨月姊故情亲。
琅山听窦山人琴
韦骧（宋代）

秋深危阁气凄清，来听先生促轸声。一曲写成君子操，七弦传轸古人情。

游云檐外如将合，幽鸟枝间不敢鸣。未省琴心在何处，高山流水对前楹。
留别子肃子仪三首
赵蕃（宋代）

一别动五载，人生都几何。
谈端方间起，行色又奔波。
剩欲摅离语，不成翻醉歌。
飞腾与流浪，已矣两无那。
浣溪沙
向子諲（宋代）

一夜凉E97C动碧厨。晓庭飞雨溅真珠。玉人睡起倚金铺。

云髻作堆初未整，柳腰如醉不胜扶。天仙风调世间无。
友人招泛秦淮以病未赴作此柬之
金学莲（清代）

酒气香痕总寂寥，珠帘踠地咏娇娆。秦淮水冷无三伏，杨柳烟深有六朝。

几日清歌方宛宛，近来篷顶已萧萧。青溪白塔都依旧，祇欠闲情过板桥。
和曾几留客亭 其二
沈度（宋代）

持节推仍世，林园记昔游。深藏事幽讨，长辔讵淹留。

已见山无盗，欣同岁有秋。时容一啸咏，窃比晋名流。
反舌
宋祁（宋代）

默默过桃园，穿条叠叶翻。
夫君犹舌在，时晏便无言。
浣溪沙
晏几道（宋代）

二月春花厌落梅，
仙源归路碧桃催。
渭城丝雨劝离杯。
欢意似云真薄倖，
客鞭摇柳正多才。
凤楼人待锦书来。
晓过平望
程之鵔（清代）

半夜帆开遇好风，平明平望一湖通。人家水气涵虚白，野树霜湖染浅红。

舵尾鱼虾吴市早，船头歌唱越吟工。前途烟雨楼边过，身入空蒙罨画中。
送袁景宗之荆渚宁觐
魏野（宋代）

荆渚北堂宁圣善，棠阴东阁别严君。
雪村山馆思亲梦，二十馀宵两处分。
剡曲扁舟
陈枨（明代）

大雪漫溪路，良宵返棹时。故人无宿约，幽兴有谁知。

岸阔青山在，波摇白鸟移。年年放船者，谁复古今期。
寄同年朱景渊通判八首 其八
刘宰（宋代）

古人重结交，一诺轻千金。嗟我与夫子，论交岁月深。

一别三十年，两鬓霜雪侵。愿言益自强，雁来时寄音。
论语绝句一百首
张九成（宋代）

门人唯诺亦寻常，彼此如何较短长。
自是旁人不曾识，指为鸣凤在朝阳。
挽张县尹
赵必象（宋代）

别驾新除墨尚鲜，翩其凫舄已飞仙。
床头空有栽花谱，身后应无买木钱。
自古才人多薄命，如今乡国正思贤。
累累孤寡相持泣，说与天知天也怜。
伊拉里克河水利林文忠公遣戍时所开，所谓四十八坎儿也，贤者所至，有益于民如此
施补华（清代）

海族群吹浪，疆臣远负戈。田功相与劝，水利至今多。

垂柳家家树，回流处处科。白头遗老在，怀德涕滂沱。
咏史
陆游（宋代）

夜雨灯前感概深，为邦一士重千金。风云未展康时略，天地能千许国心。

剑忽拄颐都将相，帽曾压耳隐山林。英雄自古常如此，君看隆中梁甫吟。
题钱参政东岩
曹勋（宋代）

龙顾初闻辟纵观，尽收清胜閟高寒。
四围列岫飞云静，十里平湖碧照宽。
麈尾有言皆灌枯，尘中无路不惊湍。
东岩端作东山望，行为苍生起谢安。
寄陈曼寿
刘履芬（清代）

短榻移镫客梦疑，萧萧残竹月明时。未愁僻地锄茅始，颇悔携明就鞠迟。

人外孤鸿无静境，酒边双燕有春痴。近来祇合关门住，卧诵江湖听雨诗。
西帅
王安石（宋代）

吾君英睿超光武，良将西征捍隗嚣。
誓斩郅支聊出寒，生擒颉隗始归朝。
一丸岂虑封函谷，千骑无由饮渭桥。
好立功名标竹素，莫教空说霍嫖姚。
嵩山十志十首。洞元室
卢鸿一（唐代）

洞元室者，盖因岩作室，即理谈玄，室返自然，元斯洞矣。

及邪者居之，则假容窃次，妄作虚诞，竟以盗言。词曰：

岚气肃兮岩翠冥，空阴虚兮户芳迎。披蕙帐兮促萝筵，

谈空空兮核元元。蕙帐萝筵兮洞元室，秘而幽兮真可吉。

返自然兮道可冥，泽妙思兮草玄经，结幽门兮在黄庭。
自讼
王安石（宋代）

孔子见南子，子路为不怡。
欲从公山氏，勃郁见色辞。
道如天之苍，万物不能缁。
弟子尚不信，况余乏才资。
明知古人仁，语默各有时。
苟出不自慎，果为听者疑。
白圭尚有磨，驷马犹能追。
一言成不智，虽悔欲何为。
彼狂上古杳默无人声，日月不忒山川平。
人与鸟兽相随行，祖孙一死十百生。
万物不给乃相兵，伏羲画法作後程。
渔虫猎兽宽群争，势不得已当经营。
非以示世为聪明，方分类别物有名。
夸贤尚功列耻荣，蛊伪日巧雕元精。
至言一出众辄惊，上智闭匿不敢成。
因时就俗救刖黥，惜哉彼狂以文鸣。
强取色乐要聋盲，震荡沈浊终无清。
诙诡徒乱圣人氓，岂若泯默死蚕耕。
雨中排闷
陆游（宋代）

一春苦沈阴，未省见桃李；已逢暗寒食，更值雨甲子。
重云失南山，寸步困泥滓。
箨龙已（左角右戢）（左角右戢），一饱差可喜。
秋夜感遇十首以孤村一犬吠残月几人行为韵
陆游（宋代）

今日天气佳，驾言适山村。
种枳作短篱，叠石成高垣。
牲酒赛秋社，箫鼓迎新婚。
所愿在仕者，努力苏元元。
曲江醉后赠诸亲故
白居易（唐代）

郭东丘墓何年客，江畔风光几日春。只合殷勤逐杯酒，

不须疏索向交亲。中天或有长生药，下界应无不死人。

除却醉来开口笑，世间何事更关身。
箜篌谣二首寄季长少卿
陆游（宋代）

少壮离别时，回顾日月长；会合终有期，何恨天一方。
我齿如败屐，君发如新霜，余日复几何，万里遥相望。
欲泣老无泪，欲梦不可常。
寄书何时到？江汉春茫茫。
送吴中丞悟斋巡江
陈绍儒（明代）

青霄绣斧出郊行，春水楼船压浪平。圣朝王会自江左，才子风流今旧京。

城隅黄柳色转度，湖上碧桃花欲明。正好芳辰无那别，劳劳亭畔不胜情。
欧阳拾遗读书堂 其一
项安世（宋代）

嗟余嗜前训，蚤岁得明模。中年困离索，旧学日荒芜。
大水叹五首 其四
沈树本（清代）

去年旱魃虐，焦卷苗无根。今岁商羊舞，沉浸连千村。

水旱适荐至，何策苏元元。吾闻上古时，备患有本原。

三年则馀一，仓廪常高屯。纵遇天灾至，民力堪自存。

救荒于既荒，所济何足论。而况并无策，蒿目空忧烦。
枕簟入林僻花瓜留客迟十韵
叶茵（宋代）

数面成骨肉，子归将何之。
长啸盼天外，云意俱迟迟。
驾游环碧演新乘马应制 其一
方献夫（明代）

御林初夏晴明日，天子乘龙喜色多。共讶飞云擎白玉，浑看匹练下银河。

同游环碧臣何幸，赐对重华语更和。应制惭无天马赋，南薰惟诵舜廷歌。
对雪怀孔汝锡
薛蕙（明代）

美人一为别，胜日辄相思。独对山斋雪，遥怀琼树枝。

置书常满袖，枉驾竟愆期。寂寞罢琴酌，空吟招隐诗。
送刘侍御赴陕州
韩翃（唐代）

金羁映骕骦，后骑佩干将。把酒春城晚，鸣鞭晓路长。

带冰新溜涩，间雪早梅香。明日怀贤处，依依御史床。
憩连岭店
杨万里（宋代）

此馆初明眼，前山正接眉。
热嫌连日甚，凉惜两朝迟。
雨竹何其重，风鸥不自持。
庭闱犹百里，早已豁愁思。
次萍乡
罗钦顺（明代）

邑小犹能满万家，山耕溪钓足生涯。倦来不暇听更鼓，睡觉东窗月已斜。
筑室
陈献章（明代）

辛勤结吾庐，经始算一策。广狭更度量，卑高在平秩。

堂以备荐享，阁以邀风日。前榜贞节门，后治渭川室。

四垣谢粉饰，牡蛎高为骨。仰瞻势微峻，其间仅容膝。

既以储简编，犹堪敛袍笏。是年秋在仲，筮日欣得吉。

良友交助余，众工告易毕。把酒对梅花，浩歌新突兀。
程大卿书宿猿洞
陈襄（宋代）

闻说山光是旧山，衣冠家此百年间。
自嗟亦有同来祖，两处松楸得往还。
余以索纸诗呈耕南大蒙鉴赏兼辱和赠因叠韵奉酬
甘运源（清代）

致身朝宁吾无媒，饥寒驱去犹攻诗。藩溷悉置笔与纸，几年画攻得其似。

辛苦不如田舍郎，风尘奔走颜无光。吟哦无益坐自困，臧谷殊业羊均亡。

有时得句发狂笑，喜溢大宅眉扬扬。先生爱我亦有癖，亲为删诗拣砂砾。

我诗对君乃真贫，君富仓箱我儋石。往年词赋奏相如，徒令买椟遗其珠。

组纂风华勿事渠，留意名山金匮书。
忆昔二首 其二
刘基（明代）

忆昔扬州看月华，满城弦管满人家。可怜今夜中秋月，独照寒蛩泣细沙。
幼梅失偶以续哀弦见示赋此广之
曾广钧（清代）

位业真灵值散官，偶麾赤纛上星坛。埋轮絷马我无福，炙輠雕龙君亦娴。

块室遁天师病木，秋风微雪损芳兰。洞房各有离鸾恨，热泪缘诗落百端。
次韵钱穆父会饮
苏轼（宋代）

弹冠恨不早，挂冠常苦迟。
盛服每假寐，角阙时伏思。
东门未祖道，西山空拄颐。
逝将江海去，安此麋鹿姿。
要当谋三径，何暇择一枝。
与君几合散，得酒忘淳漓。
君谈似落屑，我饮如弈棋。
（世有作诗如弈棋，弈棋如饮酒，饮酒乃天戒之语。
仆于棋、酒二事俱不能也。
）居官不任事，造物真见私。
主人独贤劳，金谷方流驰。
行人亦结束，杖杜乃归期。
公卿虽少安，河流正东酾。
我得会稽去，方回良不痴。
宿倍儡店感旧
王柏（宋代）

诸老皆仙去，遗踪岁月深。
主人今易姓，客子亦伤心。
来燕传新话，群蛙试闹音。
欲将兴废事，历历问云岑。
七月还乡祝氏轩窗晓坐偶成
曹家达（清代）

薄雨过园林，窅然秋气深。石华垂露爽，崖绿响潭阴。

谁念西山采，聊为梁父吟。居人应有憾，宫阙近萧森。
苏州吊徐庄悯公
吴昆田（清代）

系缆城边瓦砾堆，当年歌舞锦帆开。仓皇揖盗谁流毒，慷慨临戎必倚才。

早有豺狼酣卧榻，竟看麋鹿上层台。尚留一死垂青史，西市何人亦可哀。
雪中徐检法约登城楼不果
赵汝燧（宋代）

今年一雪恰一月，天工弄巧寒饕餮。朔风吹碎洞庭浪，细结瑶花遍银阙。

倚杖测试三尺强，平陆皓皓失凹凸。梅梢模糊裹寒香，鸟影伶俜栖冻叶。

有客约上城南楼，膏吾车兮俄复辍。呼儿反关袁安巷，小窗风味寒于铁。

未须金帐斟羊羔，薄酒也能春两颊。三杯五杯亦径醉，曲肱一枕香云绝。

梦里骑驴过灞桥，记得新诗醒时说。
春游茅山酬杜评事见寄
权德舆（唐代）

喜得赏心处，春山岂计程。连溪芳草合，半岭白云晴。

绝涧漱冰碧，仙坛挹颢清。怀君在人境，不共此时情。
温泉
姚元之（清代）

烈炬烟销水未乾，华清金粉又凋残。久无香殿堪寻桂，尚有荒池想浴兰。

秋雨落花金屈戌，野风别燕玉阑干。鸣泉若解兴亡恨，流到骊山应自寒。
梨花
高似孙（宋代）

殿头催引上清华，独奏春词喝赐茶。
带月归来仙骨冷，梦魂全不到梨花。
明妃曲 其四
萧端蒙（明代）

秋叶萎黄思不禁，灞川荆峡两幽沉。游魂不逐胡笳散，冢草青青见妾心。
长女生日
魏了翁（宋代）

蜑烟蛮雨锁穷荒，寇焰兵氛返故乡。
谁信梦回人似旧，青衣彩服俨成行。
高苕峰陈莘野刘纯吾三公隔水不得相见 其二
庞尚鹏（明代）

莫叹归来早，那堪远别离。凤城春草绿，偏忆旧游时。
赵路铃挽词
楼钥（宋代）

诸父论交久，忘年许与盟。
登山陪蹑屐，泛月共飞觥。
来往开三径，安闲羡一生。
山深凄薤露，愁忆醉歌声。
秋霁 九日灵佑宫登高，和棠村公作
徐釚（清代）

戏马台荒塞雁杳，珠宫罩却烟霭。市上吹箫，垆头击筑，旧日酒徒谁在。

朝衫典却，祇馀双鬓西风外。嗟索米，辜负题糕，触目愁无赖。

呜驺喜至，佳客携樽，宣武风流叹难再。倚高寒、帝京千里，桑乾水绕浑如带。

休蹙眉心远黛。且凭杰阁，西山爽气飞来，萧萧落木，静闻天籁。
春日杂言
李新（宋代）

燕麦讵可食，兔丝那为衣。
重絺不御寒，野葛难疗饥。
绨袍脱有意，岂得全身归。
一饭责相酬，北山宁采薇。
头风戏作
陆游（宋代）

出门处处皆桃李，我独呻吟一室中。
只道有诗敺疟鬼，谁知无檄愈头风！
又即事二首
刘克庄（宋代）

放逐谁曾为解骖，自治芜秽垦山南。
西畴会有两歧麦，东府底须三寸酣。
芋美尤于饥后觉，榄甜少待味回参。
采薇散发无穷乐，寄语痴人勿豢酣。
西庙怀古二首 其一
华黄（清代）

梁武英雄气不加，桑门蒲塞满王家。独留太子扶天监，力为儒林护五车。
送從进长老归天台
钱惟济（宋代）

枢府多年识相毫，又飞钚锡出神臯。
霞标起处瞻鸳刹，风信平时过鹭涛。
月露空濛迷桧楫，天香芬郁湿兰袍。
道猷法窟從兹始，应歎吾生空二毛。
闻黄墨泉建墨池书屋三首 其二
张天赋（明代）

落成何日共徜徉，池水如云翰墨香。最喜孟郊老邻舍，更誇山谷旧声光。
赠李庆生
符曾（清代）

十年坐客寒无毡，朝朝抱犊山中眠。屠沽有酒君何有，忍饥诵经徒何怜。

紫髯太宰今大贤，赏君才思如奔泉。荐章不敢隐髦俊，下士名达天子前。

天子为君能割鲜，握算下试东海边。果然煮海增灶烟，七万量取元霜煎。

古人才大虚中偏，巨壑要受千回漩。今看斥卤成膏田，岁收胡止禾三千。

又况造士工丹铅，文翁化蜀差比肩。既养而教理则全，俾宰大邑吾信焉。

君不见范公昔起庆历年，范公之堤古今传。范公亦为西溪监，后来继者君勉旃。
次同叔见寄二首 其一
胡仲弓（宋代）

归期何日卜，雁不到天涯。谤有书盈箧，愁无地种花。

吟梅销旅况，刻竹记年华。心事凭谁说，凭栏数暝鸦。
题夷坚志後
陆游（宋代）

笔近反离骚，书非支诺皋。
岂惟堪史补，端足擅文豪。
驰骋空凡马，从容立断鳌。
陋儒那得议，汝辈亦徒劳。
跋马公弼省干出示山谷草圣浣花醉图歌
杨万里（宋代）

涪翁浣花醉图歌，歌词自作复自写。
少陵无人张颠死，此翁奄有二子者。
不论钗股与锥沙，更数旱蛟及惊蛇。
诗仙不合兼草圣，鬼妒天嗔教薄命。
人言爱书缘爱贤，紫眉未必胜青编。
旧时鬼门关外客，如今一字抵尺壁。
何须千载空想忆！
儆舟
刘禹锡（唐代）

刘子浮于汴，涉淮而东，亦既释绋，榜人告余曰：“方今湍悍而舟窣 ，宜谨其具以虞焉。”予闻言若厉。由是以窒之，灰以之，以干之。仆怠而躬行，夕惕而昼勤，景霾晶 而莫进，风异响而遄止。兢兢然累辰，是用获济。偃樯弭棹，次于淮阴。于是舟之工咸沛然自暇自逸 ，或游肆而觞矣，或拊桥而歌矣，隶也休役以高寝矣，吾曹无虞以宴息矣。逮夜分而隙潜澍，涣然阴溃 ，至乎淹箦濡荐，方卒愕传呼，跣跳登墟，仅以身脱。目未及瞬而楼倾轴垫，抵于泥沙，力莫能支也 。

刘子缺然自视而言曰：“向予兢惕也，汩洪涟而无害；今予宴安也，蹈常流而致危。畏之途果无常在哉 ！不生于所畏而生于所易也。是以越子膝行吴君忽，晋宣尸居魏臣怠，白公厉剑子西哂，李园养士春申易，至 于覆国夷族，可不儆哉！呜呼！祸福之胚胎也，其动甚微；倚伏之矛盾也，其理甚明。困而后儆，斯弗及已。”
礼部贡院阅进士试
欧阳修（宋代）

紫殿焚香暖吹轻，广庭清晓席群英。
无哗战士衔枚勇，下笔春群食叶声。
乡里献贤先德行，朝廷列爵待公卿。
自惭衰病心神耗，赖有群公识鉴精。
和惠山华凝修先生宿问水庵韵 其一
秉正（清代）

扣舷歌复罢，散步入效原。树暝林疑雨，山空鸟不言。

几人探竹屋，一水隔桃源。归路饶清兴，新蝉在北轩。
送王幼安赴举
邹浩（宋代）

几年幽径委榛芜，此去寒生孰子如。笔下奔腾三峡水，胸中突子五车书。

岂惟丽赋欺弘正，会使清时识仲舒。富贵由来皆骨相，门闾高处莫趑趄。
皇后阁春帖子
许应龙（宋代）

椒殿霞觞举，金花拆胜鲜。
年年庆佳节，眉寿祝绵延。
妇病行
江总（南北朝）

窈窕怀贞室。
风流挟琴妇。
唯将角枕卧。
自影啼妆久。
羞开翡翠帷。
懒对蒲萄酒。
深悲在缣素。
托意忘箕箒。
夫壻府中趋。
谁能大垂手。
挽丞相祁国公三首
陈棣（宋代）

宠极心弥小，名尊貌愈恭。
勋华双辅翼，槐鼎四登庸。
海宇熙春物，边陲罢夕烽。
了无能致绩，颂笔漫形容。
旅梦
罗隐（唐代）

旅梦思迁次，穷愁有叹嗟。子鹅京口远，粳米会稽赊。

漏涩才成滴，灯寒不作花。出门聊一望，蟾桂向人斜。
春日游慈恩寺
姚合（唐代）

年长归何处，青山未有家。赏春无酒饮，多看寺中花。
次韵王荆公题西太乙宫壁二首
黄庭坚（宋代）

晚风池莲香度，晓日宫槐影西。
白下长干梦到，青门紫曲尘迷。
草
张南史（唐代）

草，草。折宜，看好。满地生，催人老。金殿玉砌，

荒城古道。青青千里金，怅怅三春早。每逢南北离别，

乍逐东西倾倒。一身本是山中人，聊与王孙慰怀抱。
送印月潭归穹窿山
袁华（明代）

春草遍南陌，春潮流落红。美人娄水上，一舸逐东风。

一舸向何处，言归故山去。雉鸣苦竹冈，离情黯烟树。

故山穹窿高插空，重湖倒浸金芙蓉。缥缈宝楼林壑中，晴岚暖霭霏帘栊。

三年不蹋虎溪路，梦礼大士青莲宫。风景既不殊，山川宛如昨。

为问鸱夷舟，何似支硎鹤。安得相从访二公，醉蹑丹梯倚寥廓。

山崖乳，兰芷芳，临溪采撷烦寄将。相思引领天一方，载歌招隐为报章。

重来握手成大笑，杨柳花飞春笋长。
玉渊
张孝祥（宋代）

灵源直上与天通，借路来从五老峰。试向栏干敲拄杖，为君唤起玉渊龙。
塞下曲
戎昱（唐代）

汉将归来虏塞空，旌旗初下玉关东。
高蹄战马三千匹，落日平原秋草中。
寄题明舍
黄裳（宋代）

明舍义方立，深宫文艺成。诗书盈箧重，金玉满堂轻。

天汉一枝峻，秋风双桂荣。羡君能自乐，在处有蓬瀛。
兵乱后自嬄杂诗 其八
吕本中（宋代）

夷甫终隳晋，群胡迫帝居。王纲板荡后，国势土崩初。

戈戟连梁苑，头颅塞浚渠。天心应助顺，侧听十行书。
䱐溪吟赠归愚子
周永铨（清代）

䱐溪浮水清且涟，䱐溪水与吴淞连。吴淞片帆挂云树，直到䱐溪屋边住。

君家在溪侧，我家在江边。溪光江色两潇洒，往往相思乘钓船。

自从我卜城东宅，送君翻作朱方客。君去几开溪畔花，君归还卧溪边石。

我来访君溪上行，溪水迎人如有情。门前问字多俊英，堂上论文皆老成。

高斋学士定谁属，被褐先生方自名。只今五十斗未白，闭户著书声籍籍。

生徒自重沈云祯，时俗那知王彦伯。愧我与子称莫逆，濩落相看感今昔。

空怜早岁误儒冠，徒尔穷年抱遗册。君不见鱄䱐门外水绕村，田居蚕室好称尊。

与君一咏《沧浪曲》，世事悠悠何足论！
题崔录事女真总马图
胡长孺（元代）

天恩洽骑十二闲，短策不知行路难。漠漠空川望不尽，电光掣过须臾间。

蹄高高屈污沟出，骏骨隐隐隆于山。窟泉沙草不得足，劳多食薄心知惭。

十年瓮牖间书瑟，展卷见图真太息。女真年少面如盘，华屋平生隔风日。

青骢肉破拥尻脽，黄金校具褒缓拂。三品刍豆空自多，行见火花绕铜历。
听雨
沈说（宋代）

耳根听不歇，滴滴冷於秋。
疑是山翁醉，岩前枕瀑流。
泊舟香口
吴山（宋代）

薄暮到香口，风回即泊舟。一溪分竹进，两岸断江流。

落日明残牖，荒烟袭废楼。篱边鸡犬静，寥落使人愁。
和张倅唐英咏梅十四首
陈傅良（宋代）

人言物不齐，相较三十里。
以梅等君芳，何啻隔弱水。
杜陵状百物，无语可著此。
巡檐索之笑，但不禁冷蕊。
宿朝宗驿游洞天·游洞天四首
王越石（宋代）

静然华烛扣灵关，云路登寻过几盘。
溪水定流何处去，一条沈碧练光寒。
别杜将军
贯休（唐代）

伊余本是胡为者，采蕈锄茶在穷野。偶披蓑笠事空王，

馀力为穷拟何谢。少年心在青云端，知音满地皆龙鸾。

遽逢天步艰难日，深藏溪谷空长叹。偶出重围遇英哲，

留我江楼经岁月。身隈玉帐香满衣，梦历金盆雨和雪。

东风来兮歌式微，深云道人召来归。燕辞大厦兮将何为，

濛濛花雨兮莺飞飞，一汀杨柳同依依。
龙兴客旅效子美寓居同谷七歌
李新（宋代）

西山白虎跳天游，朝食行人暮噬牛。
居民胡不避此苦，复闻暴吏猛於虎。
怪尔巨蠹敢身由，拔剑一击拆不留。
呜呼六歌兮歌六叠，太息仰空泪横臆。
声声慢·清漪衔苑
吴文英（宋代）

清漪衔苑，御水分流，阿阶西北青红。朱栱浮云，碧窗宿雾濛濛。青题净横秋影，笑南飞、不过新鸿。延桂影，见素娥梳洗，微步琼空。城外湖山十里，想无时长敞，罨画帘栊。暗柳回堤，何须系马金狨。莺花翰林千首，彩毫飞、海雨天风。凤池上，又相思、春夜梦中。
庚子二三月之间 其一
傅山（清代）

岂非物外人，经纶为谁瘁。细雨杏花下，今古得小憩。

物皆有自然，颜色谁点缀。山河气概间，转更增妩媚。

游凫溯前渠，春绿艳于醉。诱心如孩提，酣然冀一睡。
登九龙山访孝标遗迹月下饮酒
叶颙（元代）

杖藜扶我登九龙，轻鞋短袂随天风。九龙飞去几千载，云闲松老青山空。

孝标先生骨应朽，清名与山同始终。荒烟衰草迷古洞，唯有皎皎栖清枫。

酒边半醉弄明月，月光忽落杯酒中。举杯欢笑和月吸，清光散入胸次，照我突兀礌磈之孤衷。

平生所蕴刚毅气，洞然明白无隐容。信知古人嗜好不在酒，爱其果能助发英锐之志，酝酿曲糵之奇功。

兴怀不尽下山去，明月又在天南东。
雨中集龚名世平远楼
袁宏道（明代）

江干丝雨洗残春，瘦朵浓条取次新。桐叶烟中遮去艇，麦苗风里数行人。

钟彝屡辨商周识，绢帖閒翻晋宋尘。碧草青畦烦指点，尚书高垒卧麒麟。
自临州还题杉岭舖
李吕（宋代）

自西徂东三百里，还闽入浙半月期。
人生奔走遽如许，世路险夷当自知。
造化密移真戏尔，富贵时来则为之。
盱盱睢睢亦何益，磊磊落落真大奇。
绿阴
舒岳祥（宋代）

野色蒙茸翠羽盖，山光澹荡碧油幢。
午烟时引煎茶灶，晓雾还沾读易窗。
隐映掷金莺点点，分明藉玉鹭双双。
莫疑蛇动杯中影，一笑开襟钓大江。
舟过露筋祠 其一
赵景淑（清代）

白芡红蕖出水香，一枝柔舻送轻航。船头鸂鶒忽飞起，冲破浪花入野塘。
颂古九十八首
释印肃（宋代）

麟德殿光充六合，君臣和会少知音。
老婆饶舌重重举，杜口难开意气深。
杨修之死
罗贯中（明代）

操屯兵日久，欲要进兵，又被马超拒守；欲收兵回，又恐被蜀兵超笑，心中犹豫不决。适庖官进鸡汤。操见碗中有鸡肋，因而有感于怀。正沉吟间，夏侯惇入帐，禀请夜间口号。操随口曰：“鸡肋！鸡肋！”惇传令众官，都称“鸡肋”。

行军主簿杨修，见传“鸡肋”二字，便教随行军士，各收拾行装，准备归程。有人报知夏侯惇。惇大惊，遂请杨修至帐中问曰：“公何收拾行装？”修曰：“以今夜号令，便知魏王不日将退兵归也：鸡肋者，食之无肉，弃之有味。今进不能胜，退恐人笑，在此无益，不如早归：来日魏王必班师矣。故先收拾行装，免得临行慌乱。”夏侯惇曰：“公真知魏王肺腑也！”遂亦收拾行装。于是寨中诸将，无不准备归计。

当夜曹操心乱，不能稳睡，遂手提钢斧，绕寨私行。只见夏侯惇寨内军士，各准备行装。操大惊，急回帐召惇问其故。惇曰：“主簿杨德祖先知大王欲归之意。”操唤杨修问之，修以鸡肋之意对。操大怒曰：“汝怎敢造言乱我军心！”喝刀斧手推出斩之，将首级号令于辕门外。

原来杨修为人恃才放旷，数犯曹操之忌：操尝造花园一所；造成，操往观之，不置褒贬，只取笔于门上书一“活”字而去。人皆不晓其意。修曰：“门内添活字，乃阔字也。丞相嫌园门阔耳。”于是再筑墙围，改造停当，又请操观之。操大喜，问曰：“谁知吾意？”左右曰：“杨修也。”操虽称美，心甚忌之。

又一日，塞北送酥一盒至。操自写“一合酥”三字于盒上，置之案头。修入见之，竟取匙与众分食讫。操问其故，修答曰：“盒上明书一人一口酥，岂敢违丞相之命乎？”操虽喜笑，而心恶之。

操恐人暗中谋害己身，常分付左右：“吾梦中好杀人；凡吾睡着，汝等切勿近前。”一日，昼寝帐中，落被于地，一近侍慌取覆盖。操跃起拔剑斩之，复上床睡；半晌而起，佯惊问：“何人杀吾近侍？”众以实对。操痛哭，命厚葬之。人皆以为操果梦中杀人；惟修知其意，临葬时指而叹曰：“丞相非在梦中，君乃在梦中耳！”操闻而愈恶之。

操第三子曹植，爱修之才，常邀修谈论，终夜不息。操与众商议，欲立植为世子，曹丕知之，密请朝歌长吴质入内府商议；因恐有人知觉，乃用大簏藏吴质于中，只说是绢匹在内，载入府中。修知其事，径来告操。操令人于丕府门伺察之。丕慌告吴质，质曰：“无忧也：明日用大簏装绢再入以惑之。”丕如其言，以大簏载绢入。使者搜看簏中，果绢也，回报曹操。操因疑修谮害曹丕，愈恶之。

操欲试曹丕、曹植之才干。一日，令各出邺城门；却密使人分付门吏，令勿放出。曹丕先至，门吏阻之，丕只得退回。植闻之，问于修。修曰：“君奉王命而出，如有阻当者，竟斩之可也。”植然其言。及至门，门吏阻住。植叱曰：“吾奉王命，谁敢阻当！”立斩之。于是曹操以植为能。后有人告操曰：“此乃杨修之所教也。”操大怒，因此亦不喜植。

修又尝为曹植作答教十余条，但操有问，植即依条答之。操每以军国之事问植，植对答如流。操心中甚疑。后曹丕暗买植左右，偷答教来告操。操见了大怒曰：“匹夫安敢欺我耶！”此时已有杀修之心；今乃借惑乱军心之罪杀之。修死年四十四岁。

曹操既杀杨修，佯怒夏侯惇，亦欲斩之。众官告免。操乃叱退夏侯惇，下令来日进兵。

次日，兵出斜谷界口，前面一军相迎，为首大将乃魏延也。操招魏延归降，延大骂。操令庞德出战。二将正斗间，曹寨内火起。人报马超劫了中后二寨。操拔剑在手曰：“诸将退后者斩！”众将努力向前，魏延诈败而走。操方麾军回战马超，自立马于高阜处，看两军争战。忽一彪军撞至面前，大叫：“魏延在此！”拈弓搭箭，射中曹操。操翻身落马。延弃弓绰刀，骤马上山坡来杀曹操。刺斜里闪出一将，大叫：“休伤吾主！”视之，乃庞德也。德奋力向前，战退魏延，保操前行。

马超已退。操带伤归寨：原来被魏延射中人中，折却门牙两个，急令医士调治。方忆杨修之言，随将修尸收回厚葬，就令班师；却教庞德断后。操卧于毡车之中，左右虎贲军护卫而行。忽报斜谷山上两边火起，伏兵赶来。曹兵人人惊恐。正是：依稀昔日潼关厄，仿佛当年赤壁危。
题卧屏十八花·黄菊
葛立方（宋代）

秋入重阳气倍清，东篱采菊眼偏明。
杯中要作茱萸伴，不是湘累餐落英。
挽诗
曹义（明代）

八十年高雪满簪，一生泉石半清吟。开轩爱种篱边菊，适兴时弹膝上琴。

辽海鹤归春梦远，楚山猿断暮云深。昨来游子闻哀讣，泣对斜阳戻湿襟。
以长歌意无极好为老夫听为韵奉别沔鄂亲友
姜夔（宋代）

山阴千载人，挥洒照八极。
只今定武刻，犹带龙虎笔。
单侯出机杼，岂自剑舞得。
馀波人竹石，绝叹咄咄逼。
雨中花·岭南作
朱敦儒（宋代）

故国当年得意，射麋上苑，走马长楸。对葱葱佳气，赤县神州。好景何曾虚过，胜友是处相留。向伊川雪夜，洛浦花朝，占断狂游。
胡尘卷地，南走炎荒，曳裾强学应刘。空漫说、螭蟠龙卧，谁取封侯。塞雁年年北去，蛮江日日西流。此生老矣，除非春梦，重到东周。
章门逢谈长益约同访徐巨源陈士业不果
邓汉仪（清代）

章江寒色上渔蓑，客里逢君踏叶过。万里烽烟长草屩，一生魂梦客铜驼。

依人四海平原尽，哭友空山杜宇多。我欲同寻高士宅，风帆明日又牂牁。
南苑元灵宫是世祖皇考建
玄烨（清代）

杰阁横霄峻，清都与汉翔。规模开壮丽，星宿灿辉光。

碧瓦浮空翠，金铺映日黄。门当啼鸟静，户有异花香。

细草沿阶发，新槐拂槛凉。纡回疏辇路，藻彩绘雕梁。

警跸临仙境，瞻依问谷王。敬钦崇太昊，继述忆先皇。

岁月碑文古，乾坤事业昌。茫茫扶大造，暤暤体穹苍。

恭己身无倦，斋心念不忘。时巡非逸豫，几暇岂游荒。

卫骑骖驔列，华旄宛转飏。南薰披万物，北斗起千祥。

瑞气庭前见，佳辰昼正长。休歌白云曲，吾道在惟康。
绮寮怨 题鹤道人沽上词卷
陈锐（清代）

对雨当风残夜，早凉吹上衣。暗舞榭、数点狂香，征尘里、怕见花飞。

当年旗亭画壁，黄河唱、丽日春送悽。念醉中、玉笛羌条，关山远、怨曲当寄谁。

怅望去天一涯。昆明旧事，何堪再梦铜犀。露泫云凄。

有蝉泪、洒高枝。沧江故人都老，且漫谱、冷红词。悲君自悲。

相思待尽处、蚕又丝。
祈雨未应复请于茅山采石庶几遂得之 其二
叶梦得（宋代）

群龙分驰不难兴，喷薄云雾随飞腾。中田勿忧龟兆坼，倏忽便看盈沟塍。

老农何功报神力，但趣官租饱军食。中原卷尽胡无人，尔土明年更开辟。
落花诗三十首 其三十 三十咸
邓云霄（明代）

离宫琼蕊傍层岩，狼籍香魂尽坼缄。凝碧未经妃子折，上阳先被晓莺衔。

生憎密叶偏笼帽，可惜轻花乱扑衫。还让阖闾城下树，半分颜色染风帆。
比年秩满言归以四季木犀瑞香二花赠徐和卿再来调官和卿有作因次韵
韩淲（宋代）

年时我亦治行装，曾寄閒葩两种香。一别人犹得相见，再来花更不能忘。

春风披拂依依紫，秋露凄迷冉冉黄。深巷逍遥昔居此，骚吟先后味何长。
赠硕夫
李弥逊（宋代）

此君风致似吾侬，来伴筠翁晚径筇。
世味每於谈际断，诗情尤向饮边浓。
溪山寄语能相觅，猿鹤论交肯见从。
共斸云根结茅屋，自锄菜甲为君供。
昔昔盐二十首 其十一 蟠龙随镜隐
弘历（清代）

弃置温台上，尘生懒重看。蟾光空独照，龙影镇双蟠。

绣帕风微拂，金猊篆欲残。步檐睇孤月，不觉露阑干。
山中三首
刘应时（宋代）

年来世路愈间关，且喜儿童放我閒。
百岁光阴无一半，莱衣能得几时斑。
海中八景 其四 红轮出浴
王天性（明代）

海底金鸡唱夜阑，扶桑捧出一轮丹。朝朝不是咸池浴，那得常新万古看。
句
胡璪（宋代）

南安建邦庾岭下，小小城池坚四壁。
雨花台
马之纯（宋代）

居士室中天女现，生公台上雨华悬。
只因妙语倾人听，非有真花堕我前。
却似文章称锦丽，亦如咳唾说珠圆。
不知谁向痴人道，令望虚空眼欲穿。
夜坐二首
杨公远（宋代）

门外霜风猎猎声，拥炉坐对一灯明。
閒思浮世古今事，倦听荒灯长短更。
满榻诗书终有味，半生名利竟无成。
从人笑三我冠别，虽不趋时却自清。
芍药
姚孝锡（宋代）

绿萼披风瘦，红苞浥露肥。
只愁春梦断，化作彩云飞。
八六子
杜牧（唐代）

洞房深，画屏灯照，山色凝翠沈沈。听夜雨，冷滴芭蕉，惊断红窗沈梦，龙烟细飘绣衾。

辞恩久归长信，凤帐萧疏，椒殿闲扃。

辇路苔侵，绣帘垂，迟迟漏传丹禁。蕣华偷悴，翠鬟羞整，愁坐望处，金舆渐远。

何时綵仗重临，正消魂，梧桐又移翠阴。
蝶恋花（用韵秋怀）
方岳（宋代）

雁落寒沙秋恻恻。明月芦花，共是江南客。骑鹤楼高边羽急。柔情不尽淮山碧。

世路只催双鬓白。菰菜莼羹，正自令人忆。归梦不知江水隔。烟帆飞过平如席。
终南山
张乔（唐代）

带雪复衔春，横天占半秦。
势奇看不定，景变写难真。
洞远皆通岳，川多更有神。
白云幽绝处，自古属樵人。
渔家傲（重阳日作）
陈亮（宋代）

漠漠平沙初落雁。黄花浊酒情何限。红日渐低秋渐晚。听客劝。金荷莫诉真珠满。

坐上少年差气岸。题诗落帽从来惯。戏马龙山当日燕。真奇观。尊前未觉风流远。
陈体仁以心清闻妙香作诗惠末利花香次韵为谢 其一
洪适（宋代）

尘劳昏独志，禄利蚕良心。扫地香一炉，澹然清兴深。

假寐顷刻间，烟霏遂盈襟。联翩珊瑚钩，逼人何骎骎。
大人游千金张仲宗以守舍不得侍行用仲宗韵二
葛立方（宋代）

古寺依烟艇，一篙春水深。
石坛幡转影，玉殿磬流音。
客有张公子，僧皆支道林。
行行云水窟，幽梦渺难寻。
次韵罗伯固听琴
王庭圭（宋代）

焦桐初不受文理，弦以朱丝奇乃尔。坐中忽闻太古音，宠辱顿忘那有耻。

官厅曾有一日闲，奏刀未觉肯綮难。抱牍两衙凫雁退，目送飞鸿聊一弹。

爽气朝来如有约，幽林鸟语山间乐。琴罢挥毫各赋诗，满袖珠玑何璀错。

晚风归袂失炎蒸，却忆冰壶此段清。酒醒月白重开匣，更作松风夜雨声。
风入松（癸卯至石塘追和十五年前韵）
刘克庄（宋代）

残更难睚抵年长。晓月凄凉。芙蓉院落深深闭，叹芳卿、今在今亡。绝笔无求凰曲，痴心有返魂香。

起来休镊鬓边霜。半被堆床。定归兜率蓬莱去，奈人间、无路茫茫。缘断漫三弹指，忧来欲九回肠。
喜晴
安超（清代）

麦三时好小春天，不起风云只起烟。一气清空晴万里，白芦洲畔泊渔船。
雨中遣愁
俞桂（宋代）

花已开时人正愁，花簪头上使人羞。
一春可厌无晴日，下却珠帘懒凭楼。
送敏叔祠部赴庐州
廖刚（宋代）

平生才业笑时髦，唾手功名晚未遭。白发早怜西日远，红旗还值北风高。

定知国士逢青眼，会遣乡儇卖宝刀。独有失依门下客，梦随仙舸泛江涛。
戏赠李参赞
许天锡（明代）

帝邱居士负峥嵘，老去犹为世网婴。幕府三年多酿黍，新诗一箧半言兵。

天骄自保豺狼穴，朔漠空怀骠骑营。何日呼韩来稽颡，更题长句赠花卿。
偈颂一百零二首 其六十
释绍昙（宋代）

卢老无端飏下柴，碓头舂出古菱花。恶声千载成狼籍，养子谁人解克家。
春日江上小园即事
何在田（清代）

春泥小径湿柔荑，藓绿空园响竹鸡。斜日远山凹凸见，晚烟丛树短长齐。

门庭整顿烦良仆，井臼荒凉感故妻。眼底十年无限事，江流亦改旧时堤。
曲池陪宴即事上窦中丞
熊孺登（唐代）

水自山阿绕坐来，珊瑚台上木绵开。

欲知举目无情罚，一片花流酒一杯。
福建士子
张任国（宋代）

月上小楼西，鸡唱霜天晓。泪眼相看话别时，把定纤纤手。伊道不忘人，伊却都忘了。我若无情似你时，瞒不得、桥头柳。
啸云
释居简（宋代）

月下悠然洞杳微，弗谐琴筑与埙篪。不知林谷鹓鸿响，何似南阳抱膝时。
送孟德懋
德元（清代）

四海无家者，惟吾与使君。已怜成浪迹，岂忍复离群。

驿路兼秋雨，关河隔暮云。前途逢九日，最忆孟参军。
吊王卿之丧次韵
楼钥（宋代）

去岁同登百尺楼，相期春晚更重游。
舟藏大壑夜俄去，桥跨清溪花自流。
五纪情亲真是梦，四山风物总成愁。
一朝千古尚何及，空使文皇叹薛收。
归去来集字十首
苏轼（宋代）

命驾欲何向，欣欣春木荣。
世人无往复，乡老有将迎。
云内流泉远，风前飞鸟轻。
相携就衡宇，酌酒话交情。
自乾封归省祖垄过大南岭向玉山
王逢（元代）

从亲客殊乡，所忻尘事屏。兹承有方役，愿言千里骋。

朝辞县北山，午踰虚南岭。湿岚冱浮阴，高日下疏耿。

乱田麦蕃膴，绝壁松秀整。登登箯舆劳，委委萝径永。

异迹辨夔足，独往见僧影。冲襟畼宽旷，玄趣集深静。

丘墓躬汛扫，庭闱念定省。仆夫戒期程，乌啼复予警。
敬和九锁步虚词·洞微锁
赵汝湜（宋代）

大道不容言，有滞还有鞿。
返本含元造，竟达无上机。
希夷绝视听，得一众甫归。
向来寝虚师，至诀殊精微。
寄友
释永颐（宋代）

闻君萧散在田庐，相见琴书足自娱。
欲挈瓶盂就茅屋，桃源图上有僧无。